สังคมข่าวหุ้น
*…ผันผวนต่อ …
13 ก.ค. 2563

เกียรติก้อง ว่องไวยากร
*…ผันผวนต่อ …
*… ตลาดหุ้นไทยยังคงผันผวน รับสถานการณ์ความไม่แน่นอนของเศรษฐกิจโลกและของไทย จากผลกระทบโควิดที่มีทีท่าจะยืดเยื้อ แม้ว่าจะพยายามปลดล็อกธุรกิจให้เปิดดำเนินการ หนี้ในระบบเพิ่มขึ้นอย่างต่อเนื่อง แม้ปัจจุบันแบงก์ชาติจะเข้ามาเยียวยา แต่ไม่เพียงพอ ซอฟต์โลนยังตกไม่ถึงท้องเอสเอ็มอี รอวันปะทุปลายปีนี้ กลุ่มแบงก์น่าเป็นห่วง รอดูงบไตรมาส 2 ประกาศสำรองพุ่งพรวด แนวรับ 1,330 จุด แนวต้าน 1,355 จุด …
*… STGT ไปต่อ ไม่กลัว Cash Balance ระหว่างวันที่ 13 ก.ค.-21 ส.ค.นี้ นักวิเคราะห์หลังเข้าพบผู้บริหารมั่นใจธุรกิจถุงมือยางจะไปได้สวย รับยุคโควิดระบาดอีกนาน รายได้และกำไรจะก้าวกระโดด ไตรมาสที่ 2 นี้ก็พุ่งกระฉูดอีก บางโบรกฯ ให้ราคาเป้าหมายใหม่ 100 กว่าบาทแล้ว …
*… นิตินัย ศิริสมรรถการ กรรมการผู้อำนวยการใหญ่ บมจ.ท่าอากาศยานไทย (AOT) มั่นใจผลประกอบการในงวดปี 2563 (ต.ค. 2562-ก.ย. 2563) จะไม่ขาดทุน เนื่องจากผลประกอบการในช่วง 4 เดือนแรก (ต.ค. 2562-ม.ค. 2563) เป็นช่วงไฮซีซั่น มีกำไรมากเพียงพอที่จะทำให้งวดปีนี้ไม่ขาดทุน แม้ว่าในช่วง 8 เดือนหลัง (ก.พ.-ก.ย. 2563) จะรับผลกระทบจากสถานการณ์ระบาดโควิด-19 …
*… นางสาวจอมขวัญ คงสกุล ผู้ช่วยเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ชี้ทางรอดของบริษัทจดทะเบียน แนะออกหุ้นเพิ่มทุนแบบเฉพาะเจาะจง และขายต่อผู้ถือหุ้นเดิม หรือขายต่อประชาชนทั่วไป เติมสภาพคล่องช่วงโควิดระบาด …
*… SUPER กู้เอ็กซิม พิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) ร่วมลงนามกับนายชื่อเฉียง หลิน ประธานเจ้าหน้าที่บริหาร ธนาคารไอซีบีซี (ไทย) และนายจอมทรัพย์ โลจายะ ประธานคณะกรรมการ บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) (SUPER) ในสัญญาสนับสนุนทางการเงิน จำนวน 38.39 ล้านดอลลาร์สหรัฐ ให้แก่ Thinh Long Phu Yen Solar Power Joint Stock Company ถือหุ้น 100% โดยกลุ่ม SUPER ที่จัดตั้งในเวียดนาม เพื่อนำไปใช้ลงทุนในโครงการโรงไฟฟ้าพลังงานแสงอาทิตย์จังหวัดฟูเยี้ยน เวียดนาม กำลังการผลิต 50 เมกะวัตต์ …
*… THG เริ่มฟื้น หมอธนาธิป ศุภประดิษฐ์ รองประธานกรรมการ บริษัท ธนบุรี เฮลท์แคร์ กรุ๊ป จำกัด (มหาชน) หรือ THG เผยเดือนมิถุนายนที่ผ่านมาสถานการณ์ธุรกิจโรงพยาบาลเริ่มปรับตัวดีขึ้นเมื่อเทียบกับเดือนมีนาคมถึงพฤษภาคม หลังจากประเทศไทยสามารถป้องกันการแพร่ระบาดของโรคติดเชื้อไวรัสโคโรน่าสายพันธุ์ใหม่ (COVID-19) ในช่วงที่ผ่านมาได้ดี ประกอบกับมีการยกเลิกมาตรการเคอร์ฟิว ผ่อนคลายมาตรการล็อกดาวน์อย่างต่อเนื่อง ส่งผลให้ประชาชนมีความมั่นใจในการเข้าใช้บริการเพิ่มขึ้น …
*… MCOT เสียวสภาพคล่องหาย ขาดทุนต่อเนื่อง ใกล้ภาวะต้องเข้าแผนฟื้นฟูกิจการ แต่อาการยังไม่หนักเท่าการบินไทยที่ต้องหยุดบิน งานนี้คลังในฐานะผู้ถือหุ้นใหญ่คิดหนักหากต้องเพิ่มทุน จะเอาเงินจากไหน แต่ตอนนี้คงต้องกู้เอาตัวรอดไปก่อน ส่วนพนักงานอสมท.ก็หนาว ๆ ร้อน ๆ เหมือนการบินไทย ในภาวการณ์แข่งขันด้านสื่อทีวีที่รุนแรง อาจต้องดึงเอาเอกชนเข้ามาร่วมทุนแทนคลัง ก่อนจะสายเกินไป …
*… NWR แนวโน้มดี ผลงานไตรมาส 2/2563 จะเติบโตก้าวกระโดด เมื่อเทียบกับช่วงเดียวกันของปีก่อน เนื่องจากบริษัทจะทยอยรับรู้รายได้จาก Backlog ที่ 29,917 ล้านบาท ซึ่งจะทยอยรับรู้รายได้ในปีนี้ 25% ของปริมาณงานทั้งหมด ทั้งปี 2563 มั่นใจจะพลิกมีกำไรสุทธิและรายได้รวมจะเติบโต 25% เมื่อเทียบกับปี 2562 ที่ขาดทุนสุทธิ 515.22 ล้านบาท และรายได้รวม 7,871 ล้านบาท